 

בבית הדין הצבאי המחוזי

במחוז שיפוטי מרכז

בפני כב' ההרכב: אל"ם שחר גרינברג – אב"ד

רס"ן עדן בן הרוש נעמן – שופטת

סרן רועי שהם - שופט

בעניין: התובע הצבאי (ע"י ב"כ, קמ"ש רותם גלנדר וסרן בטי ברשאדסקי)

נגד

הנאשם: XXX סמל מ.נ (ע"י ב"כ, רס"ן אמיר גונמן)

**הכרעת - דין**

על פי הודאתו, מורשע הנאשם בעבירות של התעללות, לפי סעיף 65(א) לחוק השיפוט הצבאי, התשט"ו – 1955, סירוב להיבדק לשם גילוי שימוש בסמים מסוכנים, לפי סעיפים 250א ו-127א לחוק השיפוט הצבאי התשט"ו – 1955, התנהגות שאינה הולמת, לפי סעיף 130 לחוק השיפוט הצבאי, התשט"ו – 1955, בהתאם לכתב האישום ולפרטים הנוספים.

1. **ניתנה היום, כ''ד בכסלו התשפ"ג, 07.12.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופט**

**גזר-דין**

הנאשם הורשע על פי הודאתו בעבירות של התעללות, לפי סעיף 65(א) לחוק השיפוט הצבאי, התשט"ו – 1955, סירוב להיבדק לשם גילוי שימוש בסמים מסוכנים, לפי סעיפים 250א ו-127א לחוק השיפוט הצבאי התשט"ו – 1955, התנהגות שאינה הולמת, לפי סעיף 130 לחוק השיפוט הצבאי, התשט"ו – 1955, בהתאם לכתב האישום ולפרטים הנוספים.

על פי עובדות כתב האישום ביום 15.11.2023 הכה הנאשם עצורה שנעצרה במסגרת פעילות מבצעית, כשהיא כבולה בידיה ומכוסה בפלנלית בעיניה, מבלי שקדמו לכך חילופי דברים כלשהם. בהמשך, ירה הנאשם באמצעות אקדח אוויר, אקדח "איירסופט", כדורית פלסטיק אחת בקוטר 6 מ"מ לעבר פלג גופה העליון של העצורה ממרחק של כחצי מטר. קצין ורס"ר שהיו עם הנאשם ברכב חדלו אותו ממעשיו האמורים. כמו כן, הורשע הנאשם בכך שסירב להיבדק בדיקות הדרושות לגילוי שימוש בסמים מסוכנים במסגרת חקירתו על אף שנצטווה לעשות כן על ידי קצין שיפוט בכיר במשטרה הצבאית. נוכח מעשיו כלפי העצורה, הורשע הנאשם גם בעבירה נלווית שעניינה התנהגות שאינה הולמת את דרגתו ומעמדו בצבא.

הצדדים הציגו בפנינו הסדר טיעון שמבקש להתחשב בנסיבות ביצוע העבירות על ידי הנאשם, פוטנציאל הנזק לעבירת ההתעללות, שמגלמת פגיעה ממשית במשמעת הצבא, אינה עולה בקנה אחד עם ערכי צה"ל ופוגעת בתדמית צה"ל ובחוסנו המוסרי, וזאת במשנה תוקף בימים אלה שבה מצויה מדינת ישראל במלחמה. עוד ביקשו הצדדים להתחשב בהודאת הנאשם שמבטאת נטילת אחריות, אשר הביאה לחיסכון בזמן שיפוטי, וזאת בהמשך לשיתוף הפעולה מצד הנאשם במהלך חקירתו. כמו כן, ביקשו הצדדים להתחשב בשירותו הצבאי של הנאשם ובנסיבותיו האישיות המורכבות מבית.

בבואנו לבחון את הסדר הטיעון שבו נקשרו הצדדים נתנו את דעתנו למכלול השיקולים הצריכים לעניין. מחד גיסא, נתנו משקל לחומרת מעשי הנאשם ופגיעתם הקשה בערכים חברתיים חשובים, ובהם שמירה על כבוד האדם וביטחונו, לצד הצורך בשמירה על חוסנו המוסרי והערכי של צה"ל. אין חולק, כי במעשיו כשל הנאשם כישלון ערכי, כלפי מי שנעצרה במסגרת פעילות מבצעית של צה"ל, בעת שהייתה אזוקה בידיה ומכוסה בעיניה. לא אחת עמדו בתי הדין הצבאיים, וכן מערכת השפיטה הכללית במדינת ישראל על הצורך בשמירה על הגבלת השימוש בכוח המצוי בידי חיילי צה"ל, ועל החובה להשתמש בכוח זה בריסון ובאיפוק, לתכליות הכרחיות בלבד (ראו בג"ץ 7915/08 **אבו רחמה נ' הפרקליט הצבאי הראשי** (01.07.2009)). בתי הדין הצבאיים חזרו ושנו על אודות חומרת מעשי התעללות שנעשים על ידי חיילי צה"ל כלפי אלה הנתונים למרותם, ועל הפגיעה שיש במעשים אלה בצבא ובתדמיתו (ע' 146/08 **התובע הצבאי הראשי נ' רב"ט רוזנר** (2003)).

לצד האמור, שקלנו לטובת הנאשם את הודאתו באשמה, קבלת אחריות, שיתוף פעולתו בחקירה, נסיבות ביצוע העבירה המצביעות על כך כי אין מדובר באירוע מתוכנן, וכן שירותו הצבאי ונסיבותיו האישיות.

בסופו של יום, מצאנו כי התוצאה העונשית שאליה עתרו הצדדים בפנינו מאזנת באופן סביר והולם בין חומרת המעשים והפגיעה בערכים החברתיים, לבין נסיבות הקולא, ועל כן החלטנו לכבד את הסדר הטיעון.

על הנאשם נגזרים, אפוא, העונשים הבאים:

1. **ארבעים (40) ימי מאסר לריצוי בפועל, שיימנו החל מיום מעצרו.**
2. **ארבעים (40) ימי מאסר נוספים, שירוצו בדרך של עבודות צבאיות, עם סיום עונש המאסר בכליאה כמפורט בסעיף 1 לעיל. העבודות הצבאיות ירוצו בהתאם לחוות דעת מדור שיקום במקמצ"ר, כך שהנאשם ירצה את העבודות הצבאיות בבסיס XXX, בתנאים של יחידה סגורה, בימים א' עד ה', משעה 09:00 עד 15:00, ללא סופ"ש.**
3. **עונש מאסר מותנה לתקופה של שישים (60) ימים למשך שלוש (3) שנים, בתנאי שלא יעבור עבירות שיש בהן יסוד של אלימות או התעללות, עבירות לפי חוק כלי הירייה.**
4. **עונש מאסר מותנה בן ששים (60) ימים למשך שנתיים (2) בעבירות צבאיות בעלות יסוד של אלימות או התעללות.**
5. **עונש מאסר מותנה בן שלושים (30) ימים למשך שלוש (3) שנים, לבל יעבור עבירה לפי פקודת הסמים המסוכנים.**
6. **עונש מאסר מותנה בן שלושים (30) ימים למשך שנתיים (2), לבל יעבור עבירה לפי סעיפים 250א או 127א לחוק השיפוט הצבאי, התשט"ו – 1955, או עבירה של אי קיום הוראות המחייבות בצבא לפי סעיף 133 לחוק השיפוט הצבאי, התשט"ו – 1955 בגין מעשים בניגוד לפקודת מטכ"ל 33.0220, למעט בגין שתיית משקה משכר.**
7. **הורדה לדרגת טוראי.**

**בהתאם להסכמת הצדדים מוארך צו איסור פרסום פרטי הנאשם עד למתן החלטה אחרת.**

1. **זכות ערעור.**
2. **ניתן היום, כ''ד בכסלו התשפ"ג, 07.12.2023, והודע בפומבי ובמעמד הצדדים.**

\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

**שופטת אב"ד שופט**